Pocs dies després de la publicació del Butlletí núm. 28, en què apareixia un article sobre mobilitat en entorns de baixa demanda, l'ADEME francesa va fer públics els vint-i-sis projectes experimentals de mobilitat sostenible en territoris rurals als quals havia decidit donar suport.
Creiem convenient doncs completar l'article anterior amb aquest altre, a manera d'addenda.
A les acaballes de setembre de 2018, l'ADEME (Agence de l'Environnement et de la Maîtrise de l'Énergie), juntament amb el Ministeri de Transports francès, va anunciar els vint-i-sis projectes de mobilitat sostenible en entorns rurals als quals havia decidit donar suport en el marc de la política "French Mobility – Territoires d'expérimentation de nouvelles mobilités durablesˮ, una convocatòria a projectes d'interès públic llançada el gener d'enguany per estudiar solucions de mobilitat "més solidàries, segures, netes, connectades i intermodals en les zones poc denses, rurals o de muntanyaˮ de França.
Entre els projectes reconeguts per l'ADEME, molts dels quals comparteixen diagnòstics i possibles solucions, en destacarem dos:
Hi ha, per exemple BoMAT ("Bouquet de mobilités alternatives pour tousˮ), de la regió muntanyosa de l'Alt Jura.
BoMAT mira de donar resposta a la dispersió de la població de la zona, dependent en gran mesura per a les seves activitats de centres urbans de fora de l'àrea.
Davant la impossibilitat d'estendre la xarxa de transports col·lectius, BoMAT es proposa de desenvolupar a la regió l'autoestop organitzat i el cotxe compartit, així com bastir una oferta completa i coordinada que, implantada de manera simultània en set pols de mobilitat en diferents centres urbans de la zona –on s'agruparien flotes de vehicles d'ús públic, estacionaments segurs per a bicicletes, pàrquings reservats i pals de recàrrega per a vehicles elèctrics, parades d'autobús i transports a la carta– hauria de permetre assolir ja d'entrada una demanda suficient per tal que les noves mobilitats s'incorporessin de manera permanent en l'esquema de transport d'aquesta regió rural.
I un altre dels projectes que l'ADEME ha decidit de distingir és " Inventons une mobilité durable pour les territoires rurauxˮ, de la mancomunitat de municipis del Loira, el Vignoble i el Nohain, a cavall de la Borgonya i de la vall del Loira.
Es tracta d'una zona amb una trentena de municipis, amb menys de mil habitants cadascun de mitjana, i tota ella amb una densitat de població molt baixa, de tot just 37 hab./km 2, on la caiguda demogràfica, l'envelliment de la població i l'empobriment dels habitants fa anys que duren.
La població d'edat avançada té dificultats per accedir als serveis que ofereixen nuclis llunyans; d'altra banda, molts dels residents es desplacen en el seus vehicles particulars, tots sols, cosa que augmenta l'impacte ambiental de la mobilitat.
En una actuació a llarg termini, "Inventons une mobilité...ˮ pretén implantar per fases una estratègia consistent en un cens complet d'ofertes i necessitats de transport; en l'estudi de les possibles tecnologies que puguin ajudar a fer front als problemes de mobilitat de la població, sobretot dels ancians (amb, per exemple, vehicles llançadora autònoms, sota demanda); en la posada en servei d'autobusos mixts (per a desplaçaments escolars i públic general); en la conversió a l'electricitat o a l'hidrogen del parc automobilístic resident; o en la implantació de serveis adaptats a les persones que viuen aïllades per tal de facilitar-los la reserva de desplaçament.
Fitxa resumida de BoMAT, a la zona de l'Alt Jura, a la regió de Borgonya – Franc Comtat
Distribució geogràfica dels projectes destacats per l'ADEME
Trobareu el llistat complet dels projectes distingits i la fitxa detallada de tots ells al web de l'ADEME, seguint el vincle adjunt.
Per saber-ne més: Llista dels projectes (ADEME)
Serveis adaptats a entorns de baixa demanda, Indicadors de mobilitat, Aplicacions de les xarxes socials, Mecanismes de transferència del coneixement de la recerca i la innovació